Document ID: 32007D0224

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Απριλίου 2007
σχετικά με τη δημοσίευση των στοιχείων αναφοράς του προτύπου EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» όσον αφορά τις τεχνικές απαιτήσεις για το παιχνίδι «βλήματα όπλων με βεντούζα ως επιφάνεια πρόσκρουσης» σύμφωνα με την οδηγία 88/378/ΕΟΚ του Συμβουλίου σχετικά με την ασφάλεια των παιχνιδιών
[κοινοποιηθείσα υπό τον αριθμό Ε(2007) 1460]
(Κείμενο που παρουσιάζει ενδιαφέρον για τον ΕΟΧ)
(2007/224/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 88/378/ΕΟΚ του Συμβουλίου, της 3ης Μαΐου 1988, για την προσέγγιση των νομοθεσιών των κρατών μελών σχετικά με την ασφάλεια των παιχνιδιών (1), και ιδίως το άρθρο 6 παράγραφος 1 δεύτερο εδάφιο,
τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2), όπως τροποποιήθηκε με την οδηγία 98/48/ΕΚ (3) (επιτροπή προτύπων και τεχνικών κανονισμών),
Εκτιμώντας τα ακόλουθα:
(1)
Το άρθρο 2 της οδηγίας 88/378/ΕΟΚ προβλέπει ότι τα παιχνίδια πρέπει να διατίθενται στην αγορά μόνον εφόσον δεν θέτουν σε κίνδυνο την ασφάλεια ή/και την υγεία των χρηστών ή τρίτων, όταν χρησιμοποιούνται σύμφωνα με τον προορισμό τους ή με άλλο αναμενόμενο τρόπο, λαμβανομένης υπόψη της συνήθους συμπεριφοράς των παιδιών.
(2)
Σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ, τα παιχνίδια τεκμαίρεται ότι πληρούν τις βασικές απαιτήσεις ασφάλειας που αναφέρονται στο άρθρο 3 της εν λόγω οδηγίας, εφόσον συμμορφώνονται με τα σχετικά εθνικά πρότυπα τα οποία μεταγράφουν τα εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων.
(3)
Σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ, τα κράτη μέλη οφείλουν να δημοσιεύουν τα στοιχεία αναφοράς των εθνικών προτύπων τα οποία μεταγράφουν τα εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων.
(4)
Η ευρωπαϊκή επιτροπή τυποποίησης (CEN), κατόπιν εντολής της Επιτροπής, κατάρτισε και ενέκρινε το εναρμονισμένο πρότυπο EN 71-1:1998 «Ασφάλεια παιχνιδιών - Μέρος 1: μηχανικές και φυσικές ιδιότητες» στις 15 Ιουλίου 1998. Τα στοιχεία αναφοράς του προτύπου αυτού δημοσιεύθηκαν για πρώτη φορά στην Επίσημη Εφημερίδα των Ευρωπαϊκών Κοινοτήτων στις28 Ιουλίου 1999 (4).
(5)
Στις 19 Σεπτεμβρίου 2005 η ευρωπαϊκή επιτροπή τυποποίησης ενέκρινε το πρότυπο EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες», το οποίο αποτελεί ενοποιημένη έκδοση του εναρμονισμένου προτύπου EN 71-1:1998 και των 11 τροποποιήσεών του.
(6)
Σύμφωνα με το άρθρο 6 παράγραφος 1 της οδηγίας 88/378/ΕΟΚ, οι ισπανικές αρχές υπέβαλαν επίσημη ένσταση όσον αφορά τις απαιτήσεις που ορίζονται στο πρότυπο EN 71-1:2005 για το παιχνίδι «βλήματα όπλων με βεντούζα ως επιφάνεια πρόσκρουσης» που προορίζεται για παιδιά ηλικίας άνω των τριών ετών. Οι ισπανικές αρχές ισχυρίζονται ότι το πρότυπο δεν παρέχει επαρκή προστασία για το παιχνίδι «βλήματα όπλων» που προορίζεται για παιδιά ηλικίας άνω των τριών ετών. Σύμφωνα με τις ισπανικές αρχές, ένα παιδί ηλικίας άνω των τριών ετών μπορεί να αποκολλήσει τη βεντούζα από ένα βλήμα χρησιμοποιώντας δύναμη έλξης μεγαλύτερη από τη δύναμη των 60 N που αναφέρεται στη ρήτρα 8.4.2.3 «δοκιμή προστατευτικών εξαρτημάτων».
(7)
Το πρότυπο EN 71-1:2005 ορίζει διαφορετικές απαιτήσεις για παιχνίδια με βεντούζες, ανάλογα με την ηλικία του παιδιού. Όσον αφορά τα παιχνίδια με βεντούζες που προορίζονται για παιδιά ηλικίας κάτω των τριών ετών, το πρότυπο απαιτεί «δοκιμή με δύναμη έλξης» που πραγματοποιείται με δύναμη ίση με 50 N (όταν η μεγαλύτερη προσιτή διάσταση είναι ίση ή μικρότερη από 6 mm) ή 90 N (όταν η μεγαλύτερη προσιτή διάσταση είναι μεγαλύτερη από 6 mm). Όσον αφορά το παιχνίδι «βλήματα όπλων με βεντούζα ως επιφάνεια πρόσκρουσης» που προορίζεται για παιδιά ηλικίας άνω των τριών ετών, σύμφωνα με τη ρήτρα 4.17.1 στοιχείο β) του προτύπου, τα ελαστικά υλικά που χρησιμοποιούνται ως επιφάνειες πρόσκρουσης δεν πρέπει να αποκολλούνται κατά τις δοκιμές σύμφωνα με τη ρήτρα 8.4.2.3 (δοκιμή με δύναμη έλξης, προστατευτικά εξαρτήματα). Η δοκιμή με δύναμη έλξης για τα προστατευτικά εξαρτήματα που προσδιορίζεται στη ρήτρα 8.4.2.3 πραγματοποιείται με δύναμη 60 N.
(8)
Γνωστοποιήθηκαν στην Επιτροπή πολλά ατυχήματα με παιχνίδια «βλήματα όπλων με βεντούζα ως επιφάνεια πρόσκρουσης» που προορίζονται για παιδιά ηλικίας άνω των τριών ετών. Το 1997 ένα παιδί από τη Σουηδία ηλικίας εννέα ετών πέθανε από ασφυξία επειδή έβαλε στο στόμα και κατάπιε κατά λάθος το άκρο μιας βεντούζας. Άλλα δύο θανατηφόρα ατυχήματα συνέβησαν στο Ηνωμένο Βασίλειο. Επίσης, η Επιτροπή πληροφορήθηκε ότι στις Ηνωμένες Πολιτείες συνέβησαν οκτώ θανατηφόρα ατυχήματα. Πιο πρόσφατα, τον Αύγουστο του 2005, οι ισπανικές αρχές πληροφόρησαν την Επιτροπή για ένα θανατηφόρο ατύχημα που συνέβη σε τετράχρονο παιδί και προκλήθηκε από παιχνίδι τοξοβολίας με βεντούζα.
(9)
Οι βεντούζες που είναι στερεωμένες στα βλήματα προορίζονται για τη σταθεροποίηση του βλήματος σε μια επιφάνεια. Η επαναλαμβανόμενη εφαρμογή και αφαίρεση των βλημάτων έχει ως αποτέλεσμα τη συνεχή ένταση της βεντούζας. Επιπλέον, τα παιδιά ηλικίας άνω των τριών ετών συχνά βάζουν τις βεντούζες στο στόμα τους για να τις υγράνουν πριν τις στερεώσουν σε μια επιφάνεια. Αν η βεντούζα δεν είναι καλά στερεωμένη στο παιχνίδι, είναι πιθανό να αποκολληθεί κατά την κανονική και προβλεπόμενη χρήση. Σε περίπτωση που η βεντούζα αποκολληθεί και εισχωρήσει πλήρως στο στόμα, μπορεί να αποφράξει τις άνω αεροφόρες οδούς και να προκαλέσει ασφυξία.
(10)
Με βάση τις διαπιστώσεις αυτές, τα κράτη μέλη θεωρούν ότι στα παιδιά ηλικίας άνω των τριών ετών πρέπει να παρέχεται η ίδια προστασία με εκείνη που παρέχεται στα παιδιά ηλικίας κάτω των τριών ετών. Επομένως, οι βεντούζες που χρησιμοποιούνται ως επιφάνειες πρόσκρουσης σε παιχνίδια βλήματα όπλων που προορίζονται για παιδιά ηλικίας άνω των τριών ετών δεν πρέπει να αποκολλούνται όταν υποβάλλονται τουλάχιστον στις σχετικές δοκιμές που ορίζονται στη ρήτρα 5.13. στοιχείο β) του προτύπου EN 71-1:2005, και ειδικότερα στη «δοκιμή στρέψης» (ρήτρα 8.3) και στη «δοκιμή έλξης - γενική διαδικασία» (ρήτρα 8.4.2.1).
(11)
Κατά συνέπεια, με βάση τις πληροφορίες που υπέβαλαν οι ισπανικές αρχές, οι άλλες εθνικές αρχές και η επιτροπή προτύπων και τεχνικών κανονισμών, η Επιτροπή θεωρεί ότι το πρότυπο EN 71-1:2005 παρουσιάζει ελλείψεις όσον αφορά τις τεχνικές απαιτήσεις για το παιχνίδι «βλήματα όπλων με βεντούζα ως επιφάνεια πρόσκρουσης» που προορίζεται για παιδιά ηλικίας άνω των τριών ετών.
(12)
Επομένως, ενόσω εκκρεμεί η επανεξέταση του προτύπου και για λόγους ασφάλειας και ασφάλειας δικαίου, η δημοσίευση στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 71-1:2005 πρέπει να συνοδεύεται από κατάλληλη προειδοποίηση.
(13)
Επειδή δεν υπάρχει κανένα πρότυπο που να καλύπτει τους προαναφερόμενους κινδύνους και σύμφωνα με το άρθρο 5 παράγραφος 2 της οδηγίας 88/378/ΕΟΚ, τα κράτη μέλη θεωρούν ότι τα προαναφερόμενα παιχνίδια πληρούν τις βασικές απαιτήσεις μόνον εφόσον έχουν λάβει βεβαίωση εξέτασης τύπου CE και η συμμόρφωση με το εγκεκριμένο μοντέλο έχει πιστοποιηθεί με την επικόλληση της σήμανσης CE,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το πρότυπο EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες», όπως εγκρίθηκε από την ευρωπαϊκή επιτροπή τυποποίησης στις 19 Σεπτεμβρίου 2005, δεν ανταποκρίνεται όσον αφορά τη ρήτρα 4.17.1 στοιχείο β) για το παιχνίδι «βλήματα όπλων με βεντούζα», που προορίζεται για παιδιά ηλικίας άνω των τριών ετών, στις βασικές απαιτήσεις ασφάλειας που αναφέρονται στο άρθρο 3 της οδηγίας 88/378/ΕΟΚ και ειδικότερα στο παράρτημα II.II.1 (ε).
Άρθρο 2
Η δημοσίευση στην Επίσημη Εφημερίδα της Ευρωπαϊκής Ένωσης των στοιχείων αναφοράς του προτύπου EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» συνοδεύεται από την ακόλουθη πρόσθετη προειδοποίηση:
«Στην περίπτωση παιχνιδιού “βλήματα όπλων με βεντούζα”, η απαίτηση που ορίζεται στη ρήτρα 4.17.1 στοιχείο β), σύμφωνα με την οποία έχει πραγματοποιηθεί δοκιμή έλξης σύμφωνα με τη ρήτρα 8.4.2.3, δεν καλύπτει τον κίνδυνο ασφυξίας που παρουσιάζει το εν λόγω παιχνίδι».
Άρθρο 3
Τα στοιχεία αναφοράς του εθνικού προτύπου το οποίο μεταγράφει το πρότυπο EN 71-1:2005 «Ασφάλεια παιχνιδιών - Μέρος 1: μηχανικές και φυσικές ιδιότητες» και τα οποία οφείλουν να δημοσιεύουν τα κράτη μέλη σύμφωνα με το άρθρο 5 παράγραφος 1 δεύτερο εδάφιο της οδηγίας 88/378/ΕΟΚ, συνοδεύονται από μια προειδοποίηση ταυτόσημη με εκείνη που προβλέπεται στο άρθρο 2 της παρούσας απόφασης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 4 Απριλίου 2007.

Labels: 3
7
1